नोट-बंदी के वक़्त ‘मर जाऊंगा, मिट जाऊंगा’ तेवर बरसाते हुए नरेंद्र भाई ने कहा था कि पड़ोसी देशों से आने वाले नकली नोट ख़त्म करने हैं। पूछा कि करने हैं कि नहीं करने हैं? कौन कहता कि नहीं करने हैं? पड़ोसी देश नकली नोट भेजते ही हैं। उन्हें चलन से बाहर न करने की बात कहने का देशद्रोह कैसे कोई करता? लेकिन अब पता चला है कि सिर्फ़ 41 करोड़ रुपए की कीमत के नकली नोट सामने आए हैं। हम धन्य हैं कि हमारे जांबाज़ प्रधानमंत्री नाक पर बैठी मक्खी उड़ाने के लिए तोप दागने से भी नहीं हिचके। नए नोट छापने के काम का इंतजाम देखने में उन्होंने सेना के 400 जवान लगाए। वायुसेना के 120 जवानों और पायलटों ने नोटों की खेप रात-दिन कर देश भर में पहुंचाई। 650 टन नोट इधर-उधर पहुंचाने के लिए वायुसेना के विमानों ने 40 उड़ाने भरीं।